19.09.2014, Zdravie, veda a technológie

Najnovšia ročenka **Zubnolekárska** starostlivosť v SR 2013 dokumentuje prístup Slovákov k preventívnym **prehliadkam** u **zubných** **lekárov** ale aj stav našich **zubov**.

Z celkového počtu evidovaných pacientov v ambulanciách **zubného** **lekára** absolvovalo preventívnu **prehliadku** 61% z nich. Najmenej preventívne **prehliadky** „zanedbávali“ detskí pacienti do 14 rokov. Ambulancie **zubného** lekárstva evidovali v uplynulom roku 93.628 detí vo veku do 5 rokov, ktorým bolo vykonaných 102.633 preventívnych **prehliadok**, tzn. že na 1 evidované dieťa pripadá 1,1 preventívnej prehliadky ročne. Rovnako je to aj v skupine 6–14 ročných (1,1 preventívnej prehliadky na evidované dieťa).

U starších pacientov už počet preventívnych prehliadok klesá. Vo vekovej skupine 15–18 rokov bolo evidovaných 236.473 pacientov s počtom preventívnych prehliadok 203.638, čo je 0,9 preventívnej prehliadky na jedného evidovaného ročne. V najpočetnejšej skupine nad 19 rokov bolo evidovaných 4.091.761 pacientov, ale počet preventívnych prehliadok nedosiahol ani 2,2 mil. a prepočet ukázal, že na jedného pacienta v tomto veku pripadalo len 0,5 preventívnej **prehliadky** ročne.

Pokiaľ ide o prehľad výkonov v ambulanciách **zubného** **lekára**, na prvom mieste sú výplne (2.804.613 evidovaných výkonov). Nasleduje liečenie parodontopatií a mäkkých tkanív (2.301.325 výkonov). Prvú trojku uzatvárajú extrakcie **zubov**, ktorých bolo v minulom roku celkovo 713.755.

Deti a mladí ľudia do 18 rokov majú zo **zdravotného** **poistenia** plne hradenú preventívnu prehliadku dvakrát ročne. V prípade poistencov nad 18 rokov je to 1-krát ročne. Výnimkou sú tehotné ženy, u ktorých je uhrádzaná preventívna prehliadka 2-krát za tehotenstvo.